《茝邻方伯新建梁高士祠徵诗》
清代·钱清履

江东步兵莼鲈归，江湖散人钓具随。姑苏台上麋鹿走，胡为越相吴中祠。

三高应黜鸱夷子，祀典莫若扶风宜。霸陵山中耕织隐，居齐居鲁犹何之。

朅来吴市赁庑下，布衣樵髻偕贤妻。定交杵臼敦古意，伯通相遇心相知。

生前著书当季汉，死后穿冢邻要离。茫茫时代千百载，漆镫堂斧难寻遗。

忽看崇焕屋宇建，栖灵定在皋桥西。瓣香虔奉有华胄，遥遥俎豆怀前徽。

当官更欲励末俗，顽懦兴起闻风师。逸民作颂亦自誉，高士入传无交讥。

几筵再拜前致词，神之来兮是运期。鸿飞冥冥我所思，神之去兮还歌噫。

作者简介：钱清履，字庆徵，号竹西，嘉善人。乾隆甲辰举人，历官湖北白河口同知。有《松风老屋诗稿》、《古芸楼诗钞》。